Gwers 4

**Nicodemus**

**Gweddi**

Arglwydd pob datguddiad, nesawn ger dy fron yn awr yn gofyn am gymorth i ddeall y darn y byddwn yn ei ddarllen, a’i berthnasedd yn ein bywydau ni. Wrth feddwl am y sectau crefyddol ym Mhalesteina yn ystod bywyd Iesu, gwelwn eu bod yn cyfiawnhau eu hunain ac yn gwarchod eu crefydd, heb fod yn agored i wrando ar Iesu. Maddau i ni pan fyddwn yn tybio ein bod yn gyson gywir ac yn fyddar i’th lais. Amen.

**Darllen:** Ioan 3:1–21; 7:50–52; 19:39

**Cyflwyniad**

Yn yr uned ddiwethaf, nodwyd fel roedd y Phariseaid a’r Sadwceaid wedi cynllunio i ladd Iesu. Heddiw, gwelwn enghraifft o Pharisead, ac yntau’n aelod o’r Sanhedrin, yn mynd at Iesu liw nos ac yn holi am y bywyd newydd. Roedd y gŵr duwiol hwn wedi cam-ddeall llawer o bethau, ac yn eu plith yr angen i ddyn gael ei eni o’r newydd. I Nicodemus, dim ond un modd oedd yna i berson gael ei eni, sef o groth ei fam, tra mae Iesu yn sôn am ddyn yn cael ei eni o Dduw. Nid oedd y gŵr duwiol wedi deall hynny. Pwyslais Iesu oedd fod angen ailenedigaeth, nid yn yr ystyr gorfforol ond yn yr ystyr ysbrydol.

Nid trefn gymdeithasol yw crefydd, na dealltwriaeth academaidd, ond profiad ysbrydol o sancteiddrwydd Duw, a gwerthfawrogi nad oes modd i ddyn ennill na hawlio’r profiad hwnnw. Daw’n brofiad real pan fydd yr unigolyn yn sylweddoli ei angen ac yn gwahodd Iesu i’w fywyd. Dim ond drwy fendith Iesu y gall y person edifeiriol brofi teyrnas Dduw. Gwyddai Nicodemus fod rhywbeth yn ei aflonyddu a bod gwacter yn ei fywyd, a bod gan Iesu’r modd i’w adfer. Edrydd Ioan yr hanes amdano yn dod at Iesu ‘liw nos’, pan na fyddai’n amlwg i neb arall beth roedd yn ei wneud. Ym mhennod 7, mae’n gwrthwynebu cynlluniad ei gyd-swyddogion yn y Sanhedrin, ac erbyn dydd y croeshoelio (pennod 19) roedd yn gwbl agored ei fod am wasanaethu Iesu drwy gludo’r corff oddi ar y groes a’i eneinio. Nid oes mwy o sôn amdano yn y Testament Newydd, ond tybir ei fod yn un o ddilynwyr Iesu wedi dydd yr Atgyfodiad.

**Myfyrdod**

Faint o bobl sy’n gwrando yn y dirgel, ac yn sylweddoli eu bod yn agos at ddal gafael ar wirionedd? Mae’r cyfeiriad at Nicodemus yn dod at Iesu ‘liw nos’ yn medru cyfeirio at yr amser o’r dydd, ond hefyd ei fod yn dod at Iesu ar amser tywyll ac angen profi goleuni llawn. Nid oes modd i ni ddyfalu faint sy’n clusfeinio ar neges yr eglwys ac yn dyheu am brofi argyhoeddiad cyflawn. Cefais neges destun yn ddiweddar gan berson a nodai iddo wrthfawrogi fy ffydd wedi i mi arwain angladd perthynas agos iddo.

Roedd Nicodemus wedi gweld gallu Iesu yn cyflawni gwyrthiau, a bod grym Duw gydag Iesu. Yn ystod y tri hanesyn a glywn am Nicodemus, roedd ei ddiddordeb yn Iesu yn cynyddu, fel pe bai’n symud o’r tywyllwch i oleuni, o guddio’i ddiddordeb i wrthwynebu cynllwyn y Phariseaid, ac yna’n gwbl agored ei ddatganiad ei fod yn gwerthfawrogi bywyd a dysgeidiaeth Iesu. Piti na chawsom glywed yn Llyfr yr Actau fod Nicodemus yn un o aelodau’r Eglwys.

Yn y drydedd bennod, darllenwn yr adnod sy’n crynhoi craidd yr Efengyl, sef bod cariad Duw cymaint fel ‘y rhoddodd efe ei unig-anedig Fab, fel na choller pwy bynnag a gredo ynddo ef ond caffael ohono fywyd tragwyddol’. Onid yw’n arwyddocaol fod y *datganiad* hwn yn eistedd yng nghanol hanes y Pharisead yn ymholi am y bywyd newydd sydd gan Iesu i’w rannu. Aeth o gael meddwl agored, ymholgar, i ymroi i ddangos i’w gyd-Phariseaid ei fod wedi gwrthwynebu eu cynlluniau a’i fod o blaid Iesu.

**Gweddi**

Diolch iti, Arglwydd, am hanes Nicodemus mewn tri hanesyn difyr. Gweddïwn y bydd pobl o blith yr anffyddwyr yn barod i wrando ar y dystiolaeth ac edrych ar berson Iesu a’r dystiolaeth amdano. Clyw ein llef, yn enw’r Gwaredwr byw. Amen.

**Trafod ac ymateb**:

* A ydym yn fodlon cyfaddef ein bod wedi camddeall rhywbeth sylfaenol am ein ffydd?
* Pwy all fesur faint sy’n clywed y neges Gristnogol yn ddirgel yn eu cartrefi y dyddiau hyn? Sut all yr eglwys barhau i wasanaethu’r rhain?
* Clywodd Nicodemus graidd yr Efengyl (Ioan 3:16) a chael ei gynhesu a’i newid ganddi. Meddyliwch am y person mwyaf annhebygol o ymateb i’r Efengyl yn eich tyb chi, a gweddïwch am gyfle i rannu ei chraidd yn syml gyda nhw.